**Informatīvais ziņojums**

**“Par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas 2.fāzes Latvijas novērtējuma ziņojumu, tajā izteiktajām rekomendācijām un to**

**izpildes nodrošināšanu”**

Informatīvais ziņojums ir sagatavots, lai informētu par Ekonomiskās sadarbības un attīstības organizācijas (*Organisation for Economic Cooperation and Devolepment*, turpmāk – OECD) Kukuļošanas apkarošanas starptautiskajos biznesa darījumos darba grupas (*Working Group on Bribery in International Business Transactions*, turpmāk – WGB) veikto Latvijas 2.fāzes novērtēšanu, izteiktajām rekomendācijām un nodrošinātu to izpildi.

Atbilstoši Ministru kabineta 2013.gada 2.decembra rīkojuma Nr.584 „Par darba grupu sarunām par Latvijas Republikas pievienošanos Ekonomiskās sadarbības un attīstības organizācijai” 4., 5. un 6.punktam un rīkojuma pielikuma 2.punktam Tieslietu ministrija ir atbildīga par sarunu procesu ar WGB, tai skaitā par nepieciešamās informācijas sagatavošanu un apriti, pārstāvību un Latvijas viedokļa paušanu WGB sanāksmēs, par nepieciešamo sadarbību un darbības koordināciju, kā arī par nepieciešamo grozījumu Latvijas tiesību aktos izstrādi un iesniegšanu noteiktā kārtībā Ministru kabinetā un Saeimā.

2013.gada 3.oktobrī Latvija kļuva par pilntiesīgu WGB dalībvalsti un tika uzaicināta pievienoties OECD 1997.gada 21.novembra Konvencijai par ārvalstu amatpersonu kukuļošanas apkarošanu starptautiskajos biznesa darījumos (*Convention on Combating Bribery of Foreign Public Officials in International Business Transactions*, turpmāk – Konvencija). Vienlaikus ar iestāšanos WGB Latvija apņēmās pēc iespējas ātrāk ratificēt Konvenciju un līdz 2014.gada 30.maijam iesniegt Konvencijas depozitārijam ratifikācijas instrumentu. Konvencija tika pieņemta un apstiprināta ar likumu „Par Ekonomiskās sadarbības un attīstības organizācijas Konvenciju par ārvalstu amatpersonu kukuļošanas apkarošanu starptautiskajos biznesa darījumos” 2014.gada 21.martā, bet spēkā tā stājās 2014.gada 30.maijā.

Konvencijas savlaicīgā ratifikācija ļāva WGB izskatīt un pieņemt Latvijas[[1]](#footnote-1) 1.fāzes novērtējuma ziņojumu WGB sanāksmē, kas notika Parīzē 2014.gada 2.-6.jūnijā. Latvijas novērtēšanas 1.fāzes ietvaros tika izvērtēta nacionālo tiesību aktu atbilstība Konvencijas un 2009.gada Rekomendācijas par turpmāku ārvalstu amatpersonas kukuļošanas apkarošanu starptautiskajos biznesa darījumos (*2009 Recommendation on Further Combating Bribery of Foreign Bribery in International Business Transactions,* turpmāk – 2009.gada Rekomendācija) prasībām. 2014.gada 2.septembrī (prot. Nr.46, 47.§) Ministru kabinets pieņēma zināšanai informatīvo ziņojumu „Par Ekonomiskās sadarbības un attīstības organizācijas Kukuļošanas apkarošanas starptautiskajos biznesa darījumos darba grupas rekomendācijām un to izpildes nodrošināšanu” un darbības plānu WGB 1.fāzes rekomendāciju izpildei.

Saskaņā ar minēto informatīvo ziņojumu, lai nodrošinātu 1.fāzes rekomendāciju izpildi, tika veikti šādi pasākumi:

1. Krimināllikumā palielināti maksimālie naudas soda apmēri fiziskajām personām;

2. Krimināllikumā par starpniecību kukuļošanā palielināts brīvības atņemšanas termiņš, lai pielīdzinātu sankcijai, kas paredzēta par kukuļdošanu;

3. uzlabots krimināltiesiskais regulējums attiecībā uz juridisko personu atbildību par citas valsts teritorijā izdarītu noziedzīgu nodarījumu;

4. noteikts pienākums revidentiem ziņot kompetentajām iestādēm par aizdomām par kukuļdošanu ārvalstu amatpersonai;

5. izstrādāti grozījumi Kriminālprocesa likumā, lai nodrošinātu, ka gadījumos, ja atteikta Latvijas pilsoņa izdošana ārvalstij, tiek uzsākta šīs personas kriminālvajāšana.

Latvijas 2.fāzes novērtējuma process tika uzsākts 2015.gada janvārī. Tā ietvaros tika vērtēta gan Latvijas 1.fāzes ziņojumā iekļauto rekomendāciju izpilde, gan Latvijas normatīvo aktu atbilstība Konvencijas, 2009.gada Rekomendācijas un 2009.gada Rekomendācijas par nodokļu pasākumiem turpmākai ārvalstu amatpersonu kukuļošanas apkarošanai starptautiskajos biznesa darījumos (*2009 Recommendation of the Council on Tax Measures for Further Combating the Bribery of Foreign Public Officials in International Business Transactions*, turpmāk – 2009.gada Nodokļu rekomendācija) prasībām, kā arī noteikto prasību efektīva izpilde attiecībā uz ārvalstu amatpersonu kukuļošanas apkarošanu starptautiskajos biznesa darījumos, izmeklēšanas, prokuratūras un tiesas iestāžu spējas izmeklēt un iztiesāt šādus noziedzīgos nodarījumus, amatpersonu un sabiedrības informētības līmeni par ārvalstu amatpersonu kukuļošanas negatīvajām sekām un paveikto noziedzīgi iegūtu līdzekļu legalizācijas novēršanā un apkarošanā.

Latvijas 2.fāzes novērtējumu veica eksperti no Čehijas, Šveices un OECD sekretariāta (turpmāk – WGB novērtēšanas grupa). 2.fāzes novērtējuma ietvaros Latvijas atbildīgās iestādes sniedza rakstveida atbildes uz OECD anketas jautājumiem un papildjautājumiem, kā arī 2015.gada 5.–8.maijā WGB novērtēšanas grupa apmeklēja Rīgu. Vizītes laikā WGB novērtēšanas grupa tikās ar pārstāvjiem no Tieslietu ministrijas, Finanšu ministrijas, Ekonomikas ministrijas, Ārlietu ministrijas, Ģenerālprokuratūras, Korupcijas novēršanas un apkarošanas biroja, Finanšu un kapitāla tirgus komisijas, Latvijas Bankas, Valsts policijas, Valsts ieņēmumu dienesta, Noziedzīgi iegūtu līdzekļu legalizācijas novēršanas dienesta, Iepirkuma uzraudzības biroja, Valsts kancelejas, Ministru prezidenta biroja, Latvijas Investīciju un attīstības aģentūras, Latvijas Tiesnešu mācību centra, Tiesu administrācijas, nevalstiskām organizācijām (biedrība “Sabiedrība par atklātību – Delna”, Sabiedriskās politikas centrs PROVIDUS, Biedrība “Latvijas Pilsoniskā alianse” u.c.), Latvijas Brīvo arodbiedrību savienības, Latvijas Darba devēju konfederācijas, Latvijas Tirdzniecības un rūpniecības kameras, Korporatīvās ilgtspējas un atbildības institūta, a/s Attīstības finanšu institūcijas Altum, kā arī dažādu uzņēmumu un banku pārstāvjiem, zvērinātiem revidentiem un zvērinātiem advokātiem, kā arī Saeimas deputātiem, tiesnešiem, Latvijas augstāko mācību iestāžu mācībspēkiem un žurnālistiem.

Latvijas 2.fāzes ziņojums tika izskatīts WGB kārtējās plenārsēdes laikā no 2015.gada 13.oktobra līdz 14.oktobrim. Latviju pārstāvēja delegācija tieslietu ministra vadībā, kuras sastāvā bija pārstāvji no Tieslietu ministrijas, Ārlietu ministrijas, Finanšu ministrijas, Valsts ieņēmumu dienesta, Korupcijas novēršanas un apkarošanas biroja, Valsts kancelejas, Ģenerālprokuratūras un Finanšu un kapitāla tirgus komisijas. Latvijas 2.fāzes ziņojumu WGB apstiprināja 2015.gada 14.oktobrī.

Kopumā WGB Latvijas 2.fāzes ziņojumā atzinīgi novērtē Latvijas paveikto, izstrādājot un apstiprinot būtiskus normatīvo aktu grozījumus, kas vērsti uz cīņu ar ārvalstu amatpersonu kukuļošanu gan pirms Latvijas pievienošanās Konvencijai, gan pēc kļūšanas par pilntiesīgu Konvencijas dalībvalsti. Vienlaikus WGB pauž bažas par to, ka Latvijas centieni Konvencijas prasību praktiskā ieviešanā ir agrīnā stadijā. Balstoties uz šādu secinājumu, WGB Latvijas 2.fāzes ziņojumā norāda uz konkrētām jomām, kurās ir nepieciešams veikt uzlabojumus, lai nodrošinātu Konvencijas prasību ieviešanu, tostarp attiecībā uz izmeklēšanas kapacitāti, noziedzīgi iegūtu līdzekļu legalizēšanas riskiem, ko rada Latvijas banku klienti-nerezidenti, un atsevišķiem trūkumiem tiesiskajā regulējumā.

Latvijas 2.fāzes ziņojumā WGB pauž nopietnas bažas par Korupcijas novēršanas un apkarošanas biroja (turpmāk – KNAB) darbību. WGB aicina Latvijas valdību turpināt atturēties no jebkādiem komentāriem par KNAB darbību, kas var radīt risku, ka varētu rasties priekšstats par politisko iejaukšanos KNAB darbā, tādējādi nodrošinot Konvencijas 5.panta izpildi. Vienlaikus WGB arī norāda uz nopietnām bažām par KNAB īstenoto personālpolitiku, kuras rezultātā ir cietis KNAB izmeklēšanas darbs. Latvijai būtu proaktīvāk jāizmeklē jebkuras aizdomas par ārvalstu amatpersonu kukuļošanas gadījumiem, kā arī ar to saistītos noziedzīgos nodarījumus, piemēram, noziedzīgi iegūtu līdzekļu legalizēšana un grāmatvedības pārkāpumi. Ir nepieciešams pastiprināt minēto noziedzīgo nodarījumu apkarošanu, nodrošinot atbilstošas apmācības un ciešāku savstarpējo sadarbību starp tiesībsargājošām iestādēm un prokuratūru.

WGB arī izsaka nopietnas bažas par to, ka Latvija nav atbilstoši risinājusi būtiskus ar noziedzīgi iegūtu līdzekļu legalizāciju saistītus riskus attiecībā par Latvijas banku klientiem – nerezidentiem. Tiek norādīts, ka esošie pasākumi, kas vērsti uz noziedzīgi iegūtu līdzekļu legalizācijas atklāšanu, nav bijuši pietiekami efektīvi, un nav spējuši atklāt liela apjoma noziedzīgi iegūtu līdzekļu legalizāciju, par ko ir bijušas ziņas Latvijas plašsaziņas līdzekļos. Tāpēc Latvijai tiek rekomendēts pieprasīt, lai tās bankas, kuras sniedz pakalpojumus nerezidentiem, ievieš stingrākus noziedzīgi iegūtu līdzekļu legalizācijas novēršanas pasākumus.

Vienlaikus WGB arī atzīmē vairākus pozitīvus aspektus. Latvijas 2.fāzes ziņojumā ir uzteikts, ka Latvija ir proaktīvi meklējusi starptautiskās sadarbības iespējas korupcijas lietās. Latvija ir veikusi būtiskus normatīvo aktu grozījumus, lai panāktu to atbilstību Konvencijas prasībām. Tomēr ir konstatēta nepieciešamība turpināt darbu pie tiesiskā regulējuma sakārtošanas attiecībā uz kukuļdošanu, personas izdošanu, juridisko personu atbildību par noziedzīgiem nodarījumiem un zvērinātu revidentu ziņošanas pienākuma noteikšanu.

Tāpat Latvijas 2.fāzes ziņojumā atzinīgi ir novērtēti Latvijas veiktie pasākumi, lai uzlabotu informētību par ārvalsts amatpersonu kukuļošanu gan publiskajā, gan privātajā sektorā un veicinātu atbilstības un iekšējās kontroles pasākumu ieviešanu privātajā sektorā. Atzinīgi tika novērtēti arī tie tiesību akti, kas vērsti uz kukuļu atklāšanu, veicot nodokļu auditu, un ieteica Latvijai nodrošināt, lai šis pasākums adekvāti tiktu attiecināts arī uz ārvalstu amatpersonu kukuļošanu. Tāpat WGB pozitīvi vērtē plašo izmeklēšanas darbību, kā arī speciālo izmeklēšanas un operatīvo darbību klāstu, kas ir pieejams Latvijā, un aicina Latviju pilnībā izmantot visus šos līdzekļus, lai atklātu ārvalstu amatpersonu kukuļošanas gadījumus. Latvija tiek aicināta turpināt darbu arī pie vispārējā regulējuma izstrādes attiecībā uz trauksmes cēlēju aizsardzību.

Kopumā Latvijas 2.fāzes ziņojumā Latvijai izteiktas 42 rekomendācijas, kuras paredz nepieciešamību veikt noteiktus grozījumus normatīvajos aktos, atsevišķu iestāžu iekšējo normatīvo aktu, procesu un vadlīniju nodrošināšanu, izveidošanu vai grozīšanu, kā arī apmācību veikšanu un noteiktu pasākumu un darbību īstenošanu vai atturēšanos no tām. Latvijas 2.fāzes ziņojums paredz Latvijai sniegt mutisku ziņojumu par atsevišķu rekomendāciju īstenošanu 2016.gada oktobra WGB plenārsēdes laikā. Savukārt par visām 2.fāzes novērtējuma ietvaros izteiktajām rekomendācijām Latvijai ir jāsniedz rakstveida ziņojums 2017.gada oktobra WGB plenārsēdes laikā.

Vienlaicīgi tās WGB dalībvalstis, kas ir arī OECD pilntiesīgas locekles vienojās par tām rekomendācijām, kuru izpilde Latvijai ir prioritāra, lai OECD dalībvalstis varētu pieņemt lēmumu par Latvijas gatavību pievienoties OECD. WGB priekšsēdētājs ar 2015.gada 26.oktobra vēstuli informēja tieslietu ministru par šādām prioritārām rekomendācijām, kuru izpilde Latvijai ir jānodrošina līdz 2016. gada martam:

1. Nodrošināt KNAB darbību, īstenojot atbilstošu personālpolitiku, kas nodrošinātu efektīvu izmeklēšanas darbu; nodrošināt valdības turpmāko atturēšanos no nepamatotas KNAB darbības kritikas, kas var radīt šķietamu politiskās iejaukšanās risku; KNAB likumā noteikt skaidru priekšnieka atlaišanas pamatu.

2. Veikt izmaiņas noziedzīgi iegūtu līdzekļu legalizēšanas novēršanas tiesiskajā regulējumā; noteikt padziļināto izpēti un citus papildus pasākumus pret noziedzīgi iegūtu līdzekļu legalizēšanu, izvērtējot nerezidentus, kas rada noziedzīgi iegūtu līdzekļu legalizācijas riskus; uzlabot noziedzīgi iegūtu līdzekļu legalizācijas atklāšanu; veikt pasākumus, nodrošinot atbilstību Noziedzīgi iegūtu līdzekļu legalizācijas un terorisma finansēšanas novēršanas likumā (turpmāk – NILLTFNL) un veikt neatliekamus pasākumus, lai veicinātu personu saukšanu pie atbildības par noziedzīgi iegūtu līdzekļu legalizāciju.

3. Paredzēt Kriminālprocesa likumā, ka gadījumos, ja atteikta Latvijas pilsoņa izdošana ārvalstij, tiek uzsākta šīs personas kriminālvajāšana.

4. Veikt grozījumus NILLTFNL, nodrošinot, ka visas politiski nozīmīgu personu kategorijas ir iekļautas politiski nozīmīgas personas definīcijā.

5. Nodrošināt Krimināllikuma normu atbilstību Konvencijas 1.panta prasībām.

6. Noteikt Kriminālprocesa likumā, ka procesu par piespiedu ietekmēšanas līdzekļu piemērošanu juridiskai personai var uzsākt gadījumos, kad fiziskā persona ir mirusi vai ir notiesāta.

Atbildot uz minēto WGB priekšsēdētāja vēstuli, tieslietu ministrs 2015.gada 10.novembrī iesniedza Tieslietu ministrijas vadībā izstrādāto rīcības plānu, kas nosaka nepieciešamos pasākumus, kas vērsti uz prioritāro 2.fāzes rekomendāciju izpildi. 2015.gada decembra WGB plenārsēdes laikā OECD dalībvalstis izvērtēja Latvijas panākto progresu minētā plāna izpildē un 2015.gada 21.decembrī tieslietu ministram adresētā vēstulē WGB priekšsēdētājs norādīja uz tiem pozitīvajiem soļiem, ko Latvija ir spērusi, lai izpildītu prioritārās 2.fāzes rekomendācijas, bet vienlaikus tika atzīmēts, ka ir nepieciešams lielāks progress attiecībā uz KNAB darbības noregulēšanu un noziedzīgi iegūtu līdzekļu legalizēšanas novēršanu un apkarošanu. Atbildot uz 2015.gada 21.decembra WGB priekšsēdētāja vēstuli Latvija iesniedza WGB informāciju par Latvijas veiktajiem pasākumiem, lai izpildītu prioritārās rekomendācijas. Balstoties uz Latvijas sniegto informāciju WGB Sekretariāts izstrādāja Latvijas iestāšanās OECD novērtējuma ziņojumu, kas tika izskatīts WGB plenārsēdes laikā 2016.gada 17.martā un balstoties uz kuru WGB OECD dalībvalstis pieņēma pozitīvu formālo viedokli par Latvijas gatavību kļūt par OECD dalībvalsti.

Savukārt saskaņā ar Latvijas 2.fāzes ziņojumā noteikto pārējās 2.fāzes rekomendācijas ir izpildāmas šādos termiņos. Latvijai 2016.gada oktobra WGB plenārsēdes laikā būs jāsniedz mutisks ziņojums par rekomendāciju attiecībā uz trauksmes cēlēju aizsardzību (rekomendācija 3(a)), proaktīvu ārvalstu amatpersonu kukuļošanas gadījumu izmeklēšanu (rekomendācija 9(b)), KNAB personālpolitiku (rekomendācija 10(a)), KNAB likuma grozījumiem, lai noteiktu KNAB priekšnieka atlaišanas pamatu un kārtību (rekomendācija 10(b)) un sankciju palielināšanu par kukuļdošanu, starpniecību kukuļdošanā, noziedzīgi iegūtu līdzekļu legalizēšanu un grāmatvedības pārkāpumiem (rekomendācija 15(a)). Par visām 2.fāzes rekomendācijām Latvijai ir jāsniedz rakstisks ziņojums līdz 2017.gada oktobrim.

Līdz ar to, lai nodrošinātu atbilstošu WGB 2.fāzes rekomendāciju izpildi noteiktajos termiņos, nepieciešams noteikt veicamos pasākumus WGB 2.fāzes rekomendāciju izpildei, atbildīgās institūcijas un to izpildes termiņus. Informatīvā ziņojuma pielikumā ir Tieslietu ministrijas izstrādāts pasākumu un uzdevumu plāns ar mērķi nodrošināt WGB 2.fāzes rekomendāciju izpildi, nosakot atbildīgās institūcijas, konkrētus izpildāmos uzdevumus un to izpildes termiņus.

Tieslietu ministrs Dzintars Rasnačs

15.06.2016. 0:23

1807

D.Spūle

67036733, [dina.spule@tm.gov.lv](mailto:dina.spule@tm.gov.lv)

1. Latvijas 1. un 2.fāzes novērtējuma ziņojumi. Pieejami: <http://www.oecd.org/daf/anti-bribery/latvia-oecdanti-briberyconvention.htm> [↑](#footnote-ref-1)